Subject: Qu Yuan <Ju Shong>

From: <[email-masked]>
Date: Fri, 8 Oct 1993 17:28:16 CDT

桔颂            屈原

    后皇嘉树，桔来服兮。受命不迁，生南国兮。深固难徙，
更壹志兮。绿叶素荣，纷其可喜兮。曾枝剡棘，圆果抟兮。
青黄杂糅，文章烂兮。精色内白，类任道兮。纷（蕴去草头）
宜修，（女＋夸）而不丑兮。

    嗟而幼志，有以异兮。独立不迁，岂不可喜兮！深固难
徙，廓其无求兮。苏世独立，横而不流兮。闭心自慎，终不
失过兮。秉德无私，参天地兮。愿岁并谢，与长友兮。淑离
不淫，梗其有理兮，年岁虽少，可师长兮。行比伯夷，置以
为像兮。